# VICEPRESIDENCIA SEGUNDA E CONSELLERÍA DE ECONOMÍA, EMPRESA E INNOVACIÓN

**Xefatura Territorial de Pontevedra** Rúa Fernández Ladreda, 43-5º 36003 Pontevedra

# Asunto: Alegacións á RESOLUCIÓN do 9 de marzo de 2022, da Xefatura Territorial de Pontevedra, pola que se somete a información pública o estudo de impacto ambiental e as solicitudes de autorización administrativa previa e de construción, proxecto sectorial (proxecto de interese autonómico) e a solicitude de declaración de utilidade pública, en concreto, das instalacións do parque eólico Outeiro Grande, emprazado nos concellos da Estrada e Forcarei (Pontevedra) (expediente IN661A 2011/1-4), DOG Núm. 68, de 7 de ABRILde 2022.

Don/Dona conDNI , con domicilio a efectos de notificación en , municipio de

 , provincia , teléfono .

# EXPÓN:

Á vista da RESOLUCIÓN do 9 de marzo de 2022, da Xefatura Territorial de Pontevedra, pola que se somete a información pública o estudo de impacto ambiental e as solicitudes de autorización administrativa previa e de construción, proxecto sectorial (proxecto de interese autonómico) e a solicitude de declaración de utilidade pública, en concreto, das instalacións do parque eólico Outeiro Grande, emprazado nos concellos da Estrada e Forcarei (Pontevedra) (expediente IN661A 2011/1-4), DOG Núm. 68, de 7 de ABRIL de 2022., por medio do presente escrito realízanse as seguintes **ALEGACIÓNS:**

1. **O PE OUTEIRO GRANDE encádrase nun desenvolvemento anárquico e á marxe da avaliación estratéxica do que adoece todo o sector eólico de Galicia**. O Plan Sectorial Eólico de Galicia nunca foi sometido á avaliación ambiental estratéxica tal e como se establece no artigo 6 da Lei 21/2013, do 9 de decembro, de avaliación ambiental e pese ás modificacións introducidas pola Lei 8/2009, do 22 de decembro, pola que se regula o aproveitamento eólico en Galicia e se crean o Canón Eólico e o Fondo de Compensación Ambiental e pola Lei 5/2017, do 19 de outubro, de fomento de implantación de iniciativas empresarias en Galicia, que de facto modifican o plan orixinal do 1997 e polo tanto non lle sería aplicable a excepción establecida na Disposición transitoria primeira da Lei 21/2013. Todo isto no so incumpre os requisitos previstos na normativa interna aplicable, senón tamén os que se derivan das seguintes normas do dereito da Unión Europea:
* Directiva 2011/92/UE do Parlamento Europeo e do Consello, de 13 de decembro de 2011, relativa a avaliación das repercusións de determinados proxectos públicos e privados sobre o medio ambiente(DOUE L 26 /1 de 28.01.2012)
* Directiva 2003/35/CE do Parlamento Europeo e do Consello, de 26 de maio de 2003, pola que se establecen medidas para a participación do público na elaboración de determinados plans e programas relacionados co medio ambiente e pola que se modifican, no que se refire a participación do público ó acceso a xustiza, as Directivas 85/337/CE e 96/61/CE do Consello.
* Directiva 2001/42/CE do Parlamento Europeo e do Consello, de 27 de xuño de 2001 relativa á avaliación dos efectos de determinados plans e programas no medio ambiente. (DOCE nº L 197/30, 21-07-01)

Véxase o documento INFORME DA COMISIÓN TÉCNICA TEMPORAL SOBRE ENERXÍA EÓLICA E PAISAXES CULTURAIS EN

GALICIA: <http://consellodacultura.gal/publicacion.php?id=4437>

1. **O proxecto do PE OUTEIRO GRANDE amosa un carácter estritamente mercantil e unha baixa ou nula incidencia positiva na loita contra o cambio climático e as externalidades negativas derivadas da súa execución**. Este configúrase como un proxecto industrial de grandes dimensións, orientado unicamente ao reforzo do sistema oligopolístico de xeración de enerxía que non se basea nunha planificación orientada ao aumento da eficiencia enerxética e ao aforro no seu consumo, nin tampouco ao fomento do autoconsumo e produción en proximidade. Non cabe considerar que o proxecto sexa, como se di de maneira reiterativa no EIA, unha contribución positiva para a loita contra o cambio climático. Pola contra, supón unha perda significativa de superficie natural e un grave deterioro dos valores ambientais e servizos ecosistémicos, de tal maneira que os posibles beneficios da implantación da enerxía eólica quedan invalidados polas afeccións globais aos sistemas naturais, causada pola inxente demanda de materiais para a súa construción, ocupación do terreo, aumento de viais e accesibilidade a zonas sensibles, mortalidade e perda de hábitat para as especies e aparición de efectos ecolóxicos negativos en cascada. A todo o cal debe engadirse o incremento de risco que se derivará en materia de incendios forestais, dadas as dificultades que para a súa extinción se xerarán pola dimensión física dos aeroxeradores a empregar. Así, o PE OUTEIRO GRANDE sería especialmente lesivo pola profunda transformación que implica para áreas de alto valor ecolóxico, traducíndose nun obstáculo de primeira orde para tentar lograr uns obxectivos de conservación coherentes coa Estratexia da UE sobre a biodiversidade ata o 2030 (Bruxelas, 20.05.2020, COM(2020) 380 final)
2. **Faise constar a feble posición da poboación afectada e da cidadanía en xeral ao respecto dos seus dereitos de participación no presente procedemento debido á complexidade técnico-xurídica do mesmo**. A normativa que lle é aplicable ao proxecto de implantación do PE OUTEIRO GRANDE resulta nun corpo normativo que excede o propio ámbito do Dereito interno, autonómico e estatal, que dificulta poder evacuar unhas alegacións acaídas fronte a un proxecto tecnicamente moi complexo e voluminoso, agravado aínda máis pola tramitación de urxencia do proxecto debido á inxustificada declaración de

iniciativa empresarial prioritaria que dende a entrada en vigor da Lei 9/2021, do 25 de febreiro, de simplificación administrativa e de apoio á reactivación económica de Galicia, reduce o prazo de alegacións á metade. Fixase así unha dinámica na cal quen pretende implantar o proxecto dispón dunha lexislación facilitadora, alén de plenitude de medios técnicos e económicos e, fronte a esta, a contraparte nin dispón de medios económicos, nin coñecementos, nin tempo, nin normativa que ampare a súa posición. Con isto estase incumprindo as garantías de participación da veciñanza e o público en xeral nos asuntos públicos e en concreto na toma de decisións en materia ambiental recollida no Convenio de Aarhus, no artigo 45 da Constitución española e na Lei 27/2006 (que incorpora as Directivas 2003/4/CE e 2003/35/CE).

1. **Que a tramitación ambiental do PE OUTEIRO GRANDE incorre en fraude de lei.** É unha fragmentación irregular de proxectos eólicos con respecto ao PE Monte Festeiros, xa que os EIA se realizan de forma separada cando en realidade se trata dun único gran parque eólico, impedindo unha avaliación ambiental correcta de tódolos impactos acumulativos, cunha información pública sesgada cara a cidadanía e outras administracións. Ambos parques, así como outros da mesma promotora, se conectarán á SE Arela e usarán a liñas de evacuación conxuntas, que se valoran e se tramitan de xeito fragmentado. Cómpre lembrar ao respecto da división artificial de proxectos a STSJ GAL 5691/2020 - ECLI: ES: TSJGAL: 2020:5691 de data 09/11/2020.
2. **O PE OUTEIRO GRANDE agrava a concentración de efectos sinérxicos e acumulativos e a saturación ambiental ante a excesiva concentración de instalacións eólicas na contorna que non son debidamente tidos en conta no presente EIA.** A localización de PE OUTEIRO GRANDE está na proximidade doutros moitos en funcionamento ou en distintos estados de tramitación, dende a Xunta ou o Ministerio. Semellante volume de proxectos pouco ten que ver cunha planificación eólica ordenada e que sexa coherente co deseño eólico considerado na normativa galega da Lei 8/2009 e, en suma, xerarían unhas afeccións conxuntas absolutamente intolerables dende moi distintos eidos, e que en boa medida se debe á excesiva concentración na comarca de Terra de Montes e arredores de Áreas de desenvolvemento eólico fixadas no Plan Sectorial Eólico, que necesita ser revisado. Téñase en conta ao respecto a Sentencia doTSJ Castilla y León de Burgos, Sala de lo Contencioso-administrativo, Sección 1ª, S de 13 de Julio de 2012 e Sentencia del TS 345/2018, de 5 de marzo.
3. **O PE OUTEIRO GRANDE e a súa liña de evacuación é moi prexudicial para o benestar, a saúde e a calidade de vida dos veciños** que viven e traballan nos pobos da contorna (Espiñeiros, Valadares, Serrao, Graña de Umia, A Umia, Reigosa, Muras, Filloi, Xestoso, Fontefría, Vilar, Pousada, Viladafonso, Sinteiro, San Louzans, San Martiño, Castrelo de Abaixo, Castrelo de Arriba,Fraiz, Pazos, Somozas, Parada, Meavía, etc.) pola proximidade excesiva dos aeroxeradores e a LAT e demais afeccións negativas, que se rexe por leis desfasadas sen ter en conta as proporcións e características das instalacións eólicas actuais, agravando afeccións na saúde física e psicolóxica das persoas como o ruído, “efecto sombra” ou os que terán os campos electromagnéticos sen que se contemplen de forma sinérxica os efectos con outros parques xa construídos ou en tramitación na contorna. Ademais, as vivendas e terras da zona perderán valor ao encadrarse dentro da poligonal ou nas proximidades polo efectos negativos do mesmo, quedando aldeas enteiras supeditadas aos intereses da promotora e a un gravame considerable a efectos de perda de valor da propiedade, liberdade dos seu uso ou expropiación para ampliacións ou modificacións, sen que isto supoña un retorno económico relevante.
4. **Na mesma liña, o proxecto adoece dunha ausencia de retorno social e o EIA non analiza debidamente os efectos socioeconómicos da súa construción.** O estudo dos efectos socioeconómicos presentado recoñece os efectos negativos sobre o custo de oportunidade, ou sexa, a valoración das actividades socioeconómicas susceptibles de levarse a cabo na zona e que deberán ser desbotadas, así como outros perxuízos sobre a poboación (ruído, contaminación acústica e electromagnética, efecto sombra, alteracións das sinais de radio e televisión, etc.), porén non os valora adecuadamente e obvia outros moitos efectos como a perda de valor das propiedades, o éxodo poboacional parello a este tipo de instalacións e as afeccións negativas en diversos sectores económicos como o turístico, o forestal e madeireiro ou o inmobiliario. Todo o xustifica a mercantil promotora en base á suposta xeración de emprego sen cuantificar nin identificar en ningún momento cales van ser eses postos de traballo. Polo que non se está facendo unha avaliación correcta dos efectos socioeconómicos nos termos que se establecen no anexo VI.2.a da Lei 21/2013 de avaliación ambiental.

En virtude do anterior, **SOLICITA:**

O rexeitamento da autorización administrativa e a non execución do proxecto do parque eólico OUTEIRO GRANDE, emprazado nos concellos de Forcarei e A Estrada da provincia de Pontevedra (expediente IN661A 2011/1-4), DOG Núm. 68, de 7 de ABRIL de 2022, por infracción normativa, pola invalidez do documento ambiental e da súa tramitación, do proxecto sectorial de incidencia supramunicipal e polo tanto a ausencia de utilidade pública algunha ou interés autonómico.

Véxase o documento de ampliación como anexo ás presentes alegacións:

<https://terrademontesenperigo.com/wp-content/uploads/2022/04/AMPLIACION-ALEGACIONS-PE-OUTEIRO-GRANDE.pdf>

Indicar que na documentación ambiental sometida a exposición pública non consta informe sectorial algún.

Forcarei, 8 de ABRIL de 2022

Asdo.-